
Къэжэр Альберт Хьэту и къуэр
Къэбэрдей-Балъкъэрым хьэщIыныгъэшхуэ игъуэтащ. 2013 гъэм шыщхьэуIум и 14-м автомобиль зэжьэхэуэм хэкIуэдащ политикэ, жылагъуэ лэжьакIуэ цIэрыIуэ, Къэбэрдей-Балъкъэр Республикэм и цIэкIэ Урысей Федерацэм и Федеральнэ Зэхуэсым ФедерацэмкIэ и Советым хэт Къэжэр Альберт Хьэту и къуэр.
Къэбэрдей-Балъкъэрым исхэм а хъыбар гузэвэгъуэр ягу щIыхьащ. Дунейм ехыжащ гушхуэ, псэ къабзэ зиIа, зи IэщIагъэм хуэIэкIуэлъакIуэу щыта цIыхур.
Къэжэр Альберт Хьэту и къуэр Къэбэрдей-Балъкъэр Республикэм щыщ Тырныауз къалэм 1965 гъэм щIышылэм и 8-м къыщалъхуащ. Абы курыт еджапIэр 1982 гъэм КъБР-м щыщ Аруан районым хыхьэ Старэ Лэскэн къуажэм къыщиухащ. Шэшэн-Ингуш АССР-м щыщ Сурхажинскэ полупроводник Iэмэпсымэ заводым ухуэныгъэмкIэ и IэнатIэм и рабочэу лэжьэн щIидзащ. 1983 — 1985 гъэхэм совет армэм и гъущI гъуэгу дзэхэм къулыкъу щищIащ. Ломоносов М. В. и цIэр зэрихьэу Москва дэт къэрал университетым и юридическэ факультетыр 1993 гъэм къиухащ. А еджапIэ дыдэм и диссертацэр щыпхигъэкIри, политикэ щIэныгъэхэм я кандидат хъуащ. ЕтIуанэ щIэныгъэ нэхъыщхьэр абы щызэригъэгъуэтащ Къэрал къулыкъумкIэ Урысей академием. 1994 гъэм щегъэжьауэ Москва къалэм и уэчылхэм я коллегием хэтащ.
Къэбэрдей-Балъкъэр Республикэм и Президентым и кандидату 2002 гъэм екIуэкIа хэхыныгъэхэм хэтащ. 2006 гъэм ар «КъБР-м Инвестицэхэмрэ зыужьыныгъэмкIэ и агентствэ» акционер зэгухьэныгъэ зэIухам и унафэщIхэм я советым хагъэхьащ. А илъэсым и щэкIуэгъуэ мазэм Къэбэрдей-Балъкъэр Республикэм и Президентым и Администрацэм и УнафэщIу ягъэуващ. 2009 гъэм КъБР-м и Парламентым и еплIанэ хэхыгъуэм и депутату хахащ. мыгувэу, накъыгъэ мазэм, ФедерацэмкIэ Советым сенатору ягъэкIуащ Къэбэрдей-Балъкъэр Республикэм и къэрал властым законхэр къыдэзыгъэкI и органым и сэбэп зыхэлъхэр пхигъэкIын папщIэ.
Къэжэр А. Хь. и профессиональнэ, жылагъуэ-политикэ лэжьыгъэр, зэрыщыту и гъащIэр лъэпкъым, республикэм, къэралым яхуэпэжу щытыным и щапхъэ нэсщ. Щалъхуа Къэбэрдей-Балъкъэрыр нэхъуеиншэу фIыуэ илъагъурт, абы къарууэ иIэр ехьэлIауэ телажьэрт, езым и лъэпкъэгъухэм, ахэр дэнэ щIыпIэ щыIэми, зэрадэIэпыкъуным ху-щIэкъурт. Иужьрей зэманым Къэжэрым куэд илэжьащ нэгъуэщI къэралхэм щыпсэу ди лъэпкъэгъухэр къешэлIэжыным и лъэныкъуэкIэ икIи абыхэм ящыщ зыбжанэм я адэжь щIыналъэр ягъуэтыжынымкIэ защIигъэкъуащ.
Сыт хуэдэ къулыкъу пэрытами, Къэжэр Альберт зыкъигъэлъэгъуащ зэфIэкIышхуэ зыбгъэдэлъ IэщIагъэлIу, Къэбэрдей-Балъкъэрым и цIыхубэм пэжкIэ яхуэлажьэ унафэщI IэкIуэлъакIуэу.
Къэжэр Альберт Хьэту и къуэр — цIыху пэжыр, ныбжьэгъу нэсыр — дэ зэи тщыгъупщэнкъым.
Къанокъуэ А.Б., Чеченов А.А., Хьэсанэ Р.ТI., Вербицкий А.И., Къуэшырокъуэ З.Къ., Амщокъуэ Ф.Къ., Ажахъуэ Къ.М., Беппаев С.У., Бечелов И.Б., Быф А.Ж., Бозий Н.М., Васильев Ю.В., Вэрокъуэ В.Хъ., Геккиев З.Д., Гриневич В.В., Дзасэжь Хь.У., Ещыгуауэ Р.Щ., Жаным Р.М., Зумакулов Б.М., Иуан П.М., Къаздэхъу А.Б., Канунников А.Д., Къарэмырзэ Б.С., Къармокъуэ Хь.М., Кебеков Вл.С., Кебеков В.С., Къуэдзокъуэ М.М., Марьяш И.Е., Несутулов В.Г., Пащты Б.С., Рахаев А.М., Саенкэ Т.В., Сэхъурокъуэ Хь. Хь., Тау П. Къ., Тхьэгъэпсо Хь. Хь., Уянаев Къ.Хь.-М., Фырэ Р.Б., Хъурей Ф.А., ХьэфIыцIэ М.М., Черкесов Г.М., Щыхьмырзэ М.М., Шэт И.М., Щоджэн М.М., Щхьэгуэш А.Л.
***
Къэбэрдей-Балъкъэр Республикэм и Парламентым и депутатхэмрэ КъБР-м и Парламентым и Аппаратым и лэжьакIуэхэмрэ гущIыхьэ ящыхъуащ УФ-м и Федеральнэ Зэхуэсым ФедерацэмкIэ и Советым хэт Къэжэр Альберт Хьэту и къуэр гуузу зэрыхэкIуэдар икIи абы и Iыхьлыхэмрэ и благъэхэмрэ яхуогузавэ.
***
Къэбэрдей-Балъкъэр Республикэм и Iэтащхьэ Къанокъуэ Арсен и деж
ПщIэшхуэ зыхуэтщI Къанокъуэ Арсен Башир и къуэ!
Адыгэ лъэпкъым и бын пажэхэм ящыщ зы цIыху хэкупсэ-лъэпкъыпсэ, КъБР-м и лъэпкъ лIыкIуэ Къэжэр Альберт зэрыхэкIуэдам теухуауэ къытIэрыхьа хъыбар гузэвэгъуэм ди гур зэригъэузар къытхуэмыIуэтэным хуэдизщ.
Дунейм ехыжа ди къуэш лъапIэм дыхуолъаIуэ Тхьэм гущIэгъу къыхуищIыну, зыдэкIуам щигъэтыншыну, жэнэт лъапIэр къыхуигъэфэщэну. Абы и унагъуэм, иужь къина щIэблэм, зэрыщыту Къэбэрдейм дахуогузавэ. И ужьыр псоми махуэ фхухъу, фIыкIэ куэдрэ Тхьэм фыкIэлъигъэпсэу.
КАФФЕД-м и тхьэмадэ
Шыгъэлыгъуэ Уаджид.
Анкара, 2013 гъэм шыщхьэуIум и 14-м
***
Дунейпсо Адыгэ Хасэм, Къэбэрдей, Адыгей, Шэрджэс, Шапсыгъ, Мэздэгу Адыгэ хасэхэм, КъБР-м щылажьэ адыгэ жылагъуэ зэгухьэныгъэхэм я ЗэзыгъэуIу Советым хэтхэм, Европэм щылажьэ хасэхэм я федерацэм, Иорданием, Сирием щыIэ Адыгэ ФIыщIэ Хасэхэм гущIыхьэ ящыхъуащ Урысей Федерацэм и Федеральнэ Зэ хуэсым ФедерацэмкIэ и Советым КъБР-м и лIыкIуэу хэт Къэжэр Альберт Хьэту и къуэр автомобиль зэжьэхэуэм зэрыхэкIуэдар икIи дунейм ехыжам и унагъуэм, и Iыхьлы-благъэхэм яхуогузавэ.
«Сирием щекIуэкI зауэм и гузэвэгъуэр нэхъ зытещIэ цIыху мамырхэр а мафIэм къыхэшыным, ди лъэпкъэгъухэм я адэжь щIыналъэхэр псэупIэ яхуэхъужыным зи къару куэд езыхьэлIа хэкупсэ щыпкъэм и дуней тетыкIар, и IуэхущIафэ дахэхэр зэи дигу ихункъым. Гуауэшхуэр Къэжэрхи, зэрыщыту адыгэ лъэпкъми IэтыгъуафIэ Тхьэм ящищI», — итщ лъэпкъ зэгухьэныгъэхэм я унафэщIхэм ДАХ-м и IуэхущIапIэм къагъэхьа телеграммэхэм.
